**….. napirend**

**E l ő t e r j e s z t é s**

**Salföld Község Önkormányzata Képviselő-testületének**

**2022. május 16-án tartandó nyilvános ülésére**

**Tárgy: ebrendészeti feladatok ellátása**

**Előterjesztő:** Fábián Gusztáv polgármester

**Előkészítette:** Cséri Mónika műszaki ügyintéző

Jogszabállyal nem ellentétes

Előterjesztő dr. Szabó Tímea címzetes főjegyző

Tisztelt Képviselő-testület!

A kóbor állat befogásával, tulajdonjogának átruházásával és elhelyezésével kapcsolatos feladatok ellátásának részletes szabályairól szóló **785/2021. (XII. 27.) Korm. rendelet** (a továbbiakban: Korm. rendelet) 1. §-a, valamint 3. §-a az alábbiakról rendelkezik:

**„1. §**E rendelet hatálya a települési - a főváros belterületén a fővárosi - önkormányzatnak (a továbbiakban: önkormányzat) és az állatvédelmi hatósági jogkörben eljáró jegyzőnek (a továbbiakban: jegyző) az állatok védelméről és kíméletéről szóló 1998. évi XXVIII. törvény (a továbbiakban: Ávtv.) 48/A. § (3) és (4) bekezdésében foglalt, a település belterületén a 2. § *e)*pontja szerinti kóbor állatok befogásával, elhelyezésével és tulajdonjogának átruházásával kapcsolatos feladatainak ellátására terjed ki.”

**„3. § (1) Az önkormányzat feladatkörébe tartozó ebrendészeti tevékenység ellátását az önkormányzat,**

*a)*ha rendelkezik ebrendészeti teleppel, akkor saját szervezeti keretei között vagy önkormányzati társulás keretében, illetve

***b)*ebrendészeti telepet működtető természetes vagy jogi személlyel kötött szerződés keretében biztosítja.**

(2) Az (1) bekezdés *a)*pontja szerinti esetben az önkormányzat köteles a Nemzeti Élelmiszerlánc-biztonsági Hivatal (a továbbiakban: NÉBIH) részére a 4. § (3) bekezdés *b)-e)*pontja szerinti adatot átadni, valamint az e rendelet szerinti, az ebrendészeti telep működésére és a kóbor állatok elhelyezésére vonatkozó feltételeket teljesíteni.

(3) Az önkormányzat az (1) bekezdés *b)*pontja szerinti esetben is felel az Ávtv. 48/A. § (3) bekezdése szerinti feladata ellátásáért, és gondoskodik a feladat megfelelő ellátásának ellenőrzéséről.

(4) Az Ávtv. 48/A. § (3) bekezdése alapján a kóbor állat tulajdonjogának átruházásáról, végleges elhelyezéséről, valamint életének megengedett módon történő kioltásáról a jegyző gondoskodik. A jegyző ezen feladatai ellátására megállapodást köthet az ebrendészeti telep üzemeltetőjével.

(5) A jegyző a (4) bekezdés szerinti megállapodás hiányában is köteles az Ávtv. 48/A. § (3) bekezdése szerinti feladat ellátása során az e rendelet szerinti, az ebrendészeti telepre előírt működési feltételeket biztosítani, valamint a kóbor állatok elhelyezésére vonatkozó előírásoknak megfelelni.

**(6) Az (1) bekezdés *b)*pontja szerinti feladatellátás állatmenhellyel való megállapodás útján is teljesíthető.**

(7) Az önkormányzat tulajdonában lévő vagy az önkormányzat által természetes vagy jogi személlyel kötött szerződés alapján működő ebrendészeti telep, amennyiben az e rendelet szerinti, az ebrendészeti telep működésére és az állatok elhelyezésére vonatkozó feltételeket teljesíti, úgy az önkormányzat döntésétől függően szerződésmódosítást követően folytathatja működését.”

A Korm.rendeletben foglaltak alapján az ebrendészeti tevékenység fogalma az alábbi: a település belterületén a kóbor állat befogása, gondozása, nyilvántartása, továbbá - a 3. § (4) bekezdése szerinti megállapodás esetén - a kóbor állat örökbeadása, valamint a kóbor állat életének kioltása.

Fentieket összegezve a - korábbi rendelkezés alapján is- az önkormányzat kötelező feladata a kóbor állat (a Korm. rendelet értelmében a házi kutya és a házi macska) befogása, aminek a felelőse a jegyző, és ha nem saját ebrendészeti teleppel oldja meg a feladatot az adott település, akkor a feladatot szerződéses partnerrel kell megoldani, ami a nevezett rendelkezés szerint állatmenhellyel való megállapodás útján is teljesíthető.

A fent leírt kötelezettség okán 2022. február hónapban megkeresésre került 5 állatvédő egyesület árajánlat kérés, ill. esetleges szerződéskötés céljából.

A megkeresett szervezetek közül az Olt-alom Állatvédő Egyesület ( 8226 Alsóörs, Kisloki u. 1017. hrsz) küldött árajánlatot, valamint szerződéstervezetet, mely jelen előterjesztés mellékeltét képezi.

Az Assisi Szent Ferenc Állatmenhely Alapítvány Tapolca jelezte, hogy személyzeti ellátottsága hiányában nem áll módjában szerződést kötni az Önkormányzatokkal.

Fentiek alapján kérem, hozzák meg döntésüket.

**SALFÖLD KÖZSÉG ÖNKORMÁNYZATA KÉPVISELŐ-TESTÜLETÉNEK**

**…./2022. (….) HATÁROZATA**

***ebrendészeti feladatok ellátásáról***

Salföld Község Önkormányzatának Képviselő-testülete elfogadja az Olt-alom Állatvédő Egyesület ( 8226 Alsóörs, Kisloki u. 1017. hrsz) által megküldött árajánlatot, az előterjesztés szerinti tartalommal a szerződéstervezetben foglaltakat.

A Képviselő-testület felhatalmazza a Polgármestert, hogy a döntésről értesítse a szervezetet és az ebrendészeti feladatok ellátására vonatkozó szerződést aláírja.

Felelős: Fábián Gusztáv polgármester

Határidő: haladéktalanul